|  |
| --- |
| Til parterne på høringslisten |

# Høring over udkast af to bekendtgørelser af lov om skove

Ministeriet for Grøn Trepart sender hermed udkast til bekendtgørelse om obligatorisk anvendelse af digital selvbetjening ved meddelelser, ansøgninger og anmeldelser efter skovloven samt udkast til ændring af bekendtgørelse om opførelse af spejderhytter, skovbørnehaver mv. og byggeri til det offentlige friluftsliv og den offentlige forsyning og infrastruktur i fredskov i offentlig høring.

Ministeriet for Grøn Trepart skal venligst anmode om at modtage eventuelle høringssvar **senest den 9. maj 2025.**

Høringssvar bedes sendt til [mail@sgav.dk](mailto:mail@sgav.dk) med c.c. til Ingolf Troensegaard på [ingtro@sgav.dk](mailto:ingtro@sgav.dk) med angivelse af J. nr. 2025-3504 i emnefeltet.

Høringssvar vil blive offentliggjort på høringsportalen på <http://www.hoeringsportalen.dk> efter høringsfristens udløb.

Ved afgivelse af høringssvar samtykker høringsparten i, at høringssvar,

e-mailadresse og navn offentliggøres på høringsportalen efter endt høring.

Bekendtgørelsesudkastet er sendt i høring hos de parter, der fremgår af vedlagte liste.

Det forventes, at bekendtgørelsen vil træde i kraft 1. juli 2025.

Evt. spørgsmål til høringsudkastet kan rettes til Ingolf Troensegaard på mail [ingtro@sgav.dk](mailto:ingtro@sgav.dk).

**Bekendtgørelsens indhold**

*Bekendtgørelse om obligatorisk anvendelse af digital selvbetjening ved meddelelser, ansøgninger og anmeldelser efter skovloven*

Bekendtgørelsen er ny og fastsætter regler om, at skriftlig kommunikation til og fra myndigheder om forhold, som er omfattet af skovloven, af regler udstedt i medfør af denne lov eller af EU-retsakter om forhold omfattet af loven, skal foregå digitalt i medfør af § 45, stk. 1, nr. 2, i lov om skove. En række andre love indeholder allerede i dag bemyndigelse til at stille krav om digital kommunikation mellem virksomheder, borgere og myndigheder, herunder om anvendelse af digitale systemer og formater m.v.

*Bekendtgørelse om opførelse af spejderhytter, skovbørnehaver mv. og byggeri til det offentlige friluftsliv og den offentlige forsyning og infrastruktur i fredskov*

Bekendtgørelsen eksisterer allerede og fastsætter betingelser for at byggeri, der tilgodeser børns og unges friluftsliv kan opføres på et fredskovspligtigt areal. Bekendtgørelsen åbnes, da Ministeriet for Grøn Trepart har vurderet, at der i en række sagstyper om bygninger og anlæg til det offentlige friluftsliv og den offentlige forsyning og infrastruktur foreligger så klar praksis for dispensation, at det er muligt at opstille en række tekniske krav til placering, udseende mv., der definerer, i hvilke tilfælde de omfattede anlæg og bygninger kan etableres i fredskov i overensstemmelse med gældende praksis.

Det drejer sig bl.a. om shelters, bålhytter, anlæg til mountainbike- og discgolfbaner, drikkevandsindvinding og underboringer. Denne ordning vil medføre en administrativ forenkling for bl.a. borgere, kommuner, foreninger mv., som ønsker at etablere anlæg og bygninger til det offentlige friluftsliv samt offentlig infrastruktur og forsyning, og der sikres samtidig mere effektiv sagsbehandling i Styrelsen for Grøn Arealomlægning og Vandmiljø.

**Baggrunden for ændringerne**

Ministeren for Grøn Trepart (Jeppe Bruus) har den 27. februar 2025 fremsat *Forslag til Lov om ændring af lov om naturbeskyttelse, miljømålsloven, lov om skove og forskellige andre love (*Lovforslag nr. L 160). Med lovforslaget foreslås bl.a. en forenkling af skovloven ved opgavebortfald i staten.

Det bemærkes, at bemyndigelsen til at udstede bekendtgørelser af lov om skove er overført fra miljøministeren til ministeren for Grøn Trepart ved kongelig resolution af 29. august 2024.

**Forholdet til EU-retten**

Forslaget om at muliggøre etableringen af visse anlæg og bygninger i fredskov uden dispensation er indrettes således, at Styrelsen for Grøn Arealomlægning og Vandmiljø fremover vil skulle godkende beliggenheden af anlæg, bygninger og terrænændringer omfattet af den foreslåede § 11, stk. 2, nr. 2 og 3. Dette har til formål at sikre overholdelse af habitatdirektivet, hvorefter myndighederne har pligt til at foretage en vurdering af, hvorvidt det ansøgte kan påvirke et internationalt naturbeskyttelsesområde, samt om det ansøgte kan påvirke EU-beskyttede arter (yngle- og rasteområder).

Med venlig hilsen

Michele Mørch

Skov

mmoer@sgav.dk